Райнер Мария Рилке
V.Не трябва паметник. Едничка роза…

Превод от немски: Петър Велчев, 1979

chitanka.info

Не трябва паметник. Едничка роза

над образа му нека да цъфти.

Орфей е тук! Като метаморфоза

във всичко. И недей да търсиш ти

по-други имена за тази слава.

Орфей завинаги е в песента.

Нима, макар и с дни, не надживява

на розата прекрасните листа?

Той трябва да изчезне, разберете!

Макар да се страхува, че умира,

пред словото му млъкват гласовете.

Не ще го придружите в тоя път.

Разбил решетката на свойта лира,

притихва той — прекрачвайки отвъд.

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.